6311 Porubčan

(6311) Porubčan je planétka, ktorú fotograficky objavil Henry E. Holt v noci 14./15. septembra 1990 na observatóriu Mt. Palomar v Kalifornii. Je pomenovaná po slovenskom astronómovi Vladimírovi Porubčanovi.

 Objav a pomenovanie 
Planétka sa v čase objavu nachádzala v južnej časti súhvezdia Ryby (Pisces), asi 4,1° juhovýchodne od hviezdy  Psc (+4,0 mag), mala zdanlivú fotografickú jasnosť +16,5 mag a bola 66. planétkou objavenou v prvej polovici septembra 1990. Svedčí o tom aj jej predbežné označenie 1990 RQ2, ktoré dostala krátko po objave. V objavovej opozícii bola planétka na observatóriu Mt. Palomar pozorovaná aj v ďalších 2 nociach a celkovo bolo zmeraných 5 pozícií, neskôr zaslaných do MPC. Naposledy bola planétka pozorovaná v noci 18./19. septembra 1990. Neskôr boli nájdené aj predobjavové pozorovania z Mt. Palomaru z rokov 1950 (21. marca, 2 pozície) a 1954 (2. apríla, 1 pozícia). Očíslovanie planétky bolo zverejnené v cirkulári MPC č. 25050 vydanom dňa 15. apríla 1995.

Planétka je pomenovaná po pracovníkovi Astronomického ústavu SAV v Bratislave, Vladimírovi Porubčanovi (nar. 1940), ktorý sa zaoberá pozorovaním a štúdiom meteorických rojov. Známe sú jeho spoločné práce s Jánom Štohlom o komplexe meteorických rojov Tauríd. Meno planétky sa stalo oficiálnym po zverejnení v cirkulári MPC č. 27462 vydanom dňa 1. júla 1996 Medzinárodnou astronomickou úniou.

 Dráha 
Planétka obieha okolo Slnka v strednej vzdialenosti 343 mil. km po stredne excentrickej dráhe s dobou obehu 3,46 roku (1265 dní). K Zemi sa približuje na minimálnu vzdialenosť 118 mil. kilometrov a jej veľkosť je odhadovaná na 7,5 km.

 Pozri aj 
 Zoznam planétok 6251-6500
 Palomar Observatory

 Externé odkazy 

Kategória:Planétky 6251 – 6500
Kategória:Planétky hlavného pásma
Porubčan
Kategória:Astronomické objekty objavené v roku 1990